google/wiki40b huggingface dataset:
Ishockey-VM 1999 (pulje A)

Tropper

Troppene ved ishockey-VM 1999 skulle alle bestå av minst 15 løpere (angreps- og forsvarsspillere) og to målvakter og maksimalt 20 løpere og 3 målvakter.

Gruppespill

I gruppespillet var de 16 lagene fordelt på fire grupper med fire lag hver. De to beste lagene fra hver innledende gruppe gikk videre til mellomrunden, hvor de blir plassert i to grupper: lagene fra gruppe A og D ble så plassert i gruppe E, mens lagene fra gruppe B og C ble plassert i gruppe F. Nummer tre i hver gruppe skulle spille om 9.- til 12.-plass i en plasseringsrunde, mens nummer fire i hver gruppe var slått ut av turneringen (og skulle spille kvalifiseringspill om plassen i A-puljen). Alle klokkeslett er gitt i lokal tid GMT+2.

Semifinaler

Semifinalene (best av to kamper) ble spilt i Håkons Hall den 12. og 13. mai. Både Finland og Sverige samt Tsjekkia og Canada hadde vunnet en semifinalekamp hver, og det skulle spilles avgjørende ekstraomganger (10 minutter) om finaleplassene. Finland scoret 1-0 i overtid og avanserte dermed til finalen. Overtidsperioden mellom Tsjekkia og Canada endte målløs og semifinalen skulle dermed avgjøres på straffeslag, som tsjekkerne vant 4-3.
Bokmessen i Frankfurt

Bokmessen i Frankfurt (tysk Frankfurter Buchmesse) finner årlig sted i Frankfurt am Main, i den tyske delstaten Hessen. Det er verdens største litteraturmesse og har røtter tilbake til 1400-tallet. Messen har siden 1949 blitt arrangert av bransjeorganisasjonen Börsenverein des Deutschen Buchhandels. Under messen utdeles Den tyske bokprisen, Friedenspreis des Deutschen Buchhandels, Deutscher Jugendliteraturpreis og en rekke andre fagpriser. 
Hvert år har hovedfokus på et land eller noen ganger en region eller et tema. Bokmessen fra 16. til 20. oktober 2019 har hovedfokus på norsk litteratur, under mottoet «Drømmen i oss» (Der Traum in uns).

Historie

Bokmessens historie går tilbake til 1478. Kort etter at trykkekunsten var oppfunnet av Gutenberg i Mainz, kun få kilometer fra Frankfurt, ble messen holdt for første gang. Bokmessen i Frankfurt bidro avgjørende til utbredelsen av trykkekunsten. Frem til slutten av 1600-tallet forble Frankfurt den sentrale bokmessebyen i Europa. 
På grunn av politiske og kulturelle omveltninger overtok bokmessen i Leipzig denne posisjonen i løpet av opplysningstiden. To århundrer senere, i 1949, ble Frankfurt igjen etablert som verdens fremste bokmesseby, etter at Leipzig hadde havnet bak jernteppet.

Den tyske bokprisen og De tyske bokhandlernes fredspris

Fra og med 2005 er Den tyske bokprisen utdelt ved åpningen av messen, for årets beste tyskspråklige roman. Ved avslutningen av bokmessen utdeles De tyske bokhandlernes fredspris.Norge er hovedland for messen i 2019.
InorAdopt

InorAdopt er en norsk organisasjon for utenlandsadopsjon. Foreningen ble stiftet i 1981, og startet med utenlandsadopsjon fra 1989.
InorAdopts er landsdekkende og administrasjonen ligger i Kristiansand.

Adopsjonsland

Inor Adopt formidler per 2017 adopsjon fra Kina, Bulgaria, Ungarn, Taiwan og Burkina Faso.
Hospice Lovisenberg

Hospice Lovisenberg er et hospice på Lovisenberg i Oslo og eies av Lovisenberg Diakonale Sykehus. Hospicet består av en dagpost og en døgnpost, og har Sørøst-Norge som opptaksområde gjennom en avtale med staten ved Helse Sør-Øst.
Dagposten ved Hospice Lovisenberg tilbyr poliklinisk palliativ behandling og gjør at mange pasienter kan være trygge i egne hjem over lengre perioder enn de ellers ville ha vært, gjennom nærkontakt med hospicet og muligheter til avlastningsopphold i perioder. Dagposten har åpent fem dager i uken året rundt, med unntak av helligdager.
Døgnposten ved Hospice Lovisenberg har 12 senger og tilbyr medikamentell smerte- og symptomlindring, samt ernæringsveiledning, hvile og aktiviteter, drenasje, fysioterapi, massasje, lymfødembehandling, og rådgivning og samtale.
Maukdal

Gården Maukdal

Maukdal er gårdsnavn for gårdsnummer 31 i Målselv kommune. Stedet ligger sørvendt under lia mot Maukfjellet og jordene og nessene strekker seg ut mot Målselvas meanderløp. Som navnet tilsier er Maukdal dalen under Mauken. Høyden ved Maukdal fremheves med sine fine utkikkspunkter over Målselvdalen og fjellene. Alapen mot øst, Istindan i sør og Hjerttind mot vest. Området er også ofte kalt Gunnarheimen etter den første som ryddet seg grunn her.
The Door to My Heart

The Door to My Heart er et musikkalbum med Bjøro Håland, utgitt i 1995.
Hotell Maritim Skjervøy

Hotell Maritim i Strandveien 35 i sentrum av Skjervøy kommune i Troms ble innviet i 1973. Det var da et «samfunnshotell», som mottok støtte fra Distriktenes Utbyggingsfond. Kommunen var ved innvielsen største aksjonær, mens flere av kommunens innbyggere var aksjonærer i større eller mindre grad. 1. november 1989 overtok Aksel Jørgensen hotellet sammen med fire partnere, som senere ble kjøpt ut. Da Hotell Maritim ble lagt ut for salg i 2013 stod han og Roald Sebergsen som eiere.
Hotellet har 35 gjesterom, og samarbeider med andre etablissementer i kommunen ved større konferanser og arrangementer.
Flygtningenævnet

Flygtningenævnet er en dansk statlig nevnd under Justisministeriet. Nevnden treffer de endelige avgjørelser om tildeling eller avvisning av politisk asyl og oppholdstillatelse til flyktninger og migranter i Danmark. Avgjørelser om asyl treffes i første instans av Udlændingestyrelsen. Det er ikke mulig å anke Flygtningenævnets avgjørelser eller å få sin asylsak for en domstol i Danmark, hvilket har vært skarpt kritisert av FN og andre menneskerettighetsorganisasjoner. 
Kritikken er blitt avvist av regjeringen med forklaringen at Flygtningenævnet er et domstollignende organ. Flygtningenævnets domstollignende karakter er dog blitt redusert igjennom årene og de parter som representerte flyktningens interesser er blitt utelukket, hvorimot regjeringen er representert.
I 1983 bestod nevnden av syv medlemmer: En dommer, tre medlemmer utpekt henholdsvis av sosialministeren, justisministeren og utenriksministeren, et medlem utpekt av Advokatrådet og to medlemmer utpekt av Dansk Flygtningehjælp.
I 2002 ble nevnden skåret ned til tre medlemmer: En dommer, et medlem utpekt av Advokatrådet og et medlem fra Ministeriet for Flygtninge, Indvandrere og Integration.
Eliane Elias

I Norge

Med Johnson og trommis Peter Erskine (1954–) inntok hun Musikkflekken  i oktober 1990. Med Johnson og trommis Satoshi Takeishi (1962–) underholdt hun på Cosmopolite i april 1995. Ved Nattjazz 2002 gjestet hun Sardinen i Bergen i trio med Johnson og Joey Baron (1955–) trommer. I januar 2004 var hun atter i Bergen med en "Expanded Trio". Med Johnson og Victor Lewis (1950–) på trommer turnerte hun Trondheim, Stavanger og Bergen i februar 2006. I oktober 2013 spilte hun på Bergen Internasjonale Musikkfestival. Hun spilte ved Sildajazz og Oslo Jazzfestival i august 2015, og opptrådte etter Kygo på Kongsberg Jazzfestival i 2016, som del av ensemblet Steps Ahead.
Oxford English Dictionary

Oxford English Dictionary (OED) er en ordbok over det engelske språk som utgis av Oxford University Press. Det er en av de største og mest kjente engelske ordbøker, med 301 000 hovedoppslagsord og 350 millioner tegn pr. 30. november 2005. Det har også 157 000 kombinasjoner og avledninger og 169 000 fraser, hvilket gir 615 000 ordformer. I tillegg finner man 137 000 uttaleangivelser, 249 300 etymologier, 577 000 kryssreferanser og 2 412 400 illustrerende sitater.
Første utgave ble utgitt i 1928. Den siste fullstendige utgaven på papir var andre utgave fra 1989, som bestod av tyve bind med tilsammen 21 730 sider.
OEDs mål er å forsøke å nedtegne ordenes mest kjente betydninger og varianter i alle former av engelsk, både geografisk og tidsmessig. Dette betyr at den dokumenterer engelsk slik det tales i en rekke land, og slik språket har utviklet seg siden man først kunne snakke om et engelsk språk omkring år 740. En stor mengde slang- og dialektord er inkludert. For å gjøre det mulig å bruke verket er det lagt noen praktiske begrensninger på dette: Ord som hadde forsvunnet ut av språket før 1150, slutten på den gammelengelske æra, blir ikke tatt med, mens dialektord og former som er nye etter 1500 blir tatt med kun dersom de fortsetter et eldre ords historie, illustrerer et annet ords historie eller har en egen litterær gangbarhet.
Verket har hatt stor innflytelse på leksikografisk arbeid innen det engelske språk, og regnes av mange for å sette normen for engelsk rettskrivning.
Xinhua nyhetsbyrå

Xinhua nyhetsbyrå (kinesisk: 新华通讯社, pinyin: Xīn Huá tōngxùnshè; 新華通訊社 eller kort 新华社 Xīn Huá shè, norsk: Nye Kina-tjenesten) er et  nyhetsbyrå for regjeringen i Folkerepublikken Kina og det største av landets to nyhetsbyråer. Den andre er  中国新闻社 / 中國新聞社 Zhōngguó xīnwén shè China News Service. Xinhua ble grunnlagt i 1931 og har hovedsete i Beijing.
Xinhua har over 10 000 ansatte (2008). Det kan sammenlignes med Reuters' cirka 1300 ansatte. Byrået utgir blant annet de kinesiske dagsavisene Folkets Dagblad (Renmin Ribao) og Referansenyheter (Cankao Xiaoxi).
Byrået utarbeider også interne nyhetsrapporter (neican) forbeholdt utvalgte ledende politikere og embedsmenn.
Fylkesvei 5256

Fylkesveg 5256 går mellom Lavik og Erdal i Askøy kommune. Veien er 3,0 km lang. Veinavn på strekningen er Erdalsvegen.
Frem til 2019 hadde veien betegnelsen Fv217.
Arkitekturleksikon (1999)

Arkitekturleksikon av Arne Gunnarsjaa ble utgitt i 1999 og er et norsk leksikon om arkitektur.
Verket omfatter både byggeteknikk, arkitektur- og stilhistorie, arkitekter, plan- og bygningsjus m.m. Verket dekker norske og utenlandske forhold og er beregnet både på profesjonelle og allmennheten. Et utvalg arkitekter og arkitektfirmaer er med, bl.a. vinnere av viktige norske arkitekturpriser.
Et utvalg norske arkitekter er omtalt i Norsk kunstnerleksikon, ellers finnes det få eller ingen andre framstillinger av norsk arkitektur i leksikonform.
Boken er det første arkitekturleksikonet som er utgitt i Skandinavia og består av 7 000 artikler. Verket er illustrert med mer enn 650 strekillustrasjoner, svært mange utført av forfatteren.
Leksikonet ble utgitt av Abstrakt forlag i 1999. Det fikk gode kritikker i fagtidsskriftet Byggekunst og flere aviser, blant andre Dagens Næringsliv, Bergens Tidende og Aftenposten da det kom ut.
En revidert utgave ble utgitt i 2007.
Veierland

Veierland er ei øy som ligger i Færder kommune i Vestfold. Fram til 1. januar 1965 tilhørte øya Stokke kommune. Veierland ble overført til Nøtterøy kommune etter de fastboendes eget ønske. Det er en fastboende befolkning på ca. 150 mennesker, fordelt på ca. 60 helårsboliger. Det er ca. 450 ferieboliger og hytter på øya. Pr. 1. januar 2012 var det registrert 158 fastboende på øya. (Kilde SSB) 
Øyas areal er 4,16 kvadratkilometer. Øya ligger ved Tønsbergfjorden, midt mellom Nøtterøy, Tjøme, Stokke og Sandefjord. Øya har ferjeforbindelse med Tenvik på Nøtterøy og Engø ved Sandefjord. Veierland skole ble lagt ned i 2013. Kirken er fra 1905. Øya har en aktiv velforening, med eget Velhus fra 1956. 
Øya fikk boplikt i 1998. I 2006 bestemte det politiske flertallet at det skulle gjennomføres folkeavstemning om boplikten. Nesten 2/3 av veierlendingene (61 for og 38 mot) stemte for å beholde boplikten. Saken kom likevel opp igjen i 2010, da Bolyst (forening) mente forvaltningen av 0-konsesjonen (boplikten) ikke var forenlig med lovverket. Dette ble aldri bekreftet, men i et kommunestyremøte 19. juni 2012 ble boplikten allikevel fjernet — mot de fastboendes ønske.
Forfatteren Jens Bjørneboe bodde på Veierland i et snaut år før han tok sitt eget liv 9. mai 1976. Bjørneboe kjøpte et hus av Ole Paus. Paus skrev sangen Veierland om sitt opphold på øya (den finnes på plata Stjerner i rennesteinen). En annen kjent forfatter knyttet til øya var Karin Bang (Brynildsen) som har skrevet tre historiske romaner med motiv fra hvalfangermiljøet på Veierland. Der kaller hun øya for Jutøy. Karin Bang var gift med forfatteren Aasmund Brynildsen. 
Edvard Munch tilbrakte sommeren 1887 (og sannsynligvis 1888) på øya. Rallykjøreren og forfatteren Greta Molander bodde her på 1960-tallet.
Veierland er også et etternavn. September 2013 var det 30 personer i Norge med dette navnet.
Ifølge Kåre Valebrokk er Veierland «det stedet i Norge som ligner mest på Sørlandet uten å være det.»
Ancestral Legacy

Historie

Bandet ble stiftet i desember 1995 som Permafrost. I starten var musikken inspirert av ekstrem metal som Dissection, Unanimated, Darkthrone og Ulver. Bandet skiftet navn til Ancestral Legacy i 1999 og ble mer symfonisk.

Utgivelser

Bandet utga to demoer, en selvtitulert i 2000 og Emptiness i 2002.  To av medlemmene sluttet og Eddie Risdal (vokalist/gitarist i V:28 også) samlet nye medlemmer. Demoen Of Magic Illusions og promoen Goodbye Reality kom i henholdsvis 2003 og 2004. Førstnevnte ble i 2005 utgitt på nytt med fire bonusspor av den russiske labelen Magik Art. I februar samme år spilte bandet to konserter på by:Larm i Stavanger, sammen med blant annet Theatre Of Tragedy, Sirenia og Mortiis. En musikkvideo til låta «Crash Of Silence» ble vist på NRK2s Metal Svisj video jukeboks høsten 2005.
I 2007 ble 14 låter spilt inn til et kommende album, Nightmare Diaries. Låtene ble mikset i januar 2008 av Knut Magne Valle på studioet hans. I april ble EP-en Trapped Within the Words utgitt av bandet selv. Albumet Nightmare Diaries ble utgitt vinteren 2010 på det britiske selskapet Femme Metal Records. En dobbel samle-CD utgitt av det amerikanske plateselskapet Sirenette sommeren 2008 har med Ancestral Legacys låt «Chosen Destiny» fra det kommende albumet. Andre band på utgivelsen er blant annet After Forever og Epica. Vinteren og våren 2012 spiller bandet inn låter til et kommende album, planlagt utgitt i 2012.
I september 2014 gav ut bandet sitt tredje studioalbum med tittelen Terminal, med meksikanske sangeren Isadora Cortina.
Ilala (distrikt)

Ilala er et av de tre distrikter i og omkring Dar-es-Salaam, Tanzania, de to andre er Temeke i syd og Kinondoni i nord. Ved folketellingen i 2002 hadde Ilala 634 924 innbyggere. Området er 273 km². Ilala blir ofte omtalt «Downtown Dar» hvor det meste av handel, bank og offentlig virksomhet foregår.

Områder

Ilaladistriktet er oppdelt i tre divisjoner og 22 valgkretser.
Ebert-Groener-pakten

Ebert-Groener pakten var en overenskomst mellom Friedrich Ebert i egenskap av formann i SPD og medlem av Rat der Volksbeauftragten, og general Wilhelm Groener på vegne av Tysklands generalstab (Oberste Heeresleitung). Avtalen, som innebar en felles aksjon mot venstreradikale politiske grupperinger, ble inngått 9. november 1918 under novemberrevolusjonen, to dager før den offisielle avslutningen av første verdenskrig.
Ebert begrunnet avtalen med at den skulle sikre en ryddig overgang fra monarki til demokrati. Overenskomsten stabiliserte den nye Weimarrepublikken som var vokst fram av revolusjonen, men på lang sikt forhindret den en demokratisk reform av det monarkivennlige og republikkfiendtlige Reichswehr, som ble en permanent stat i staten under republikken.
New Born Day

Historie

Bandet hadde fått platekontrakt med Polydor våren 1973. Samme sommer gikk turen til et hus i Meråker, hvor Ruphus forberedte seg en hel måned før gruppen gikk i studio med produsent Stein Robert Ludvigsen. Albumet inneholder hardt­slående rock, med klare referanser til utenlandske storheter som King Crimson, Jethro Tull, Yes og Savage Rose (det siste takket være Gudny Aspaas' kraftige stemme). Kort tid etter utgivelsen av albumet sluttet Hans Petter Danielsen i gruppa, og de gjenværende seks laget singlen «Flying Dutchman Fantasy», som hadde B-siden «Opening Theme». Disse låtene ble bonusspor på gjenutgivelsen av platen fra 1993. Platen ble også gitt ut i Vest-Tyskland av plateselskapet Brain, i 1978.
MS «Lysefjord» (2006)

Teknisk informasjon

Båten har 2 x 2500 liters brennoljetanker og kapasitet for ferskvann på 1000 liter.
Maskineri 
Fremdriften besørges av to MTU 12V2000M72CR dieselmotorer som yter 749 kW hver v/2100 o/min, og som driver to Helseth YH90 propellanlegg med diam. 1000 mm via to Mekanord 280 HSC reduksjonsgear. Styremaskin er fra Scana Mar-El, og båten har en MB Hydraulikk sidepropeller på 80 hk som gjør manøvreringsegenskapene bedre.
Cyrus Field

Tidlig liv

Field ble født i Stockbridge, Massachusetts til Rev. David Dudley Field, Menighetsprest, og Submit Dickinson Field, datter av kaptein Noah Dickinson fra Somers, Connecticut. Han var det åttende av ti barn, hans brødre var blant andre av David Dudley Field, Jr, Henry Martyn Field og Stephen Johnson-Field, den 38.,USAs Høyesterettsdommer, blant andre søsken. Da han var 15 år gammel reiste Field  til New York, hvor han ble ansatt som visergutt hos A. T. Stewart & Co., et tørrvarefirma. Han begyte i en bedrift som lærling, og tjente femti dollar i sitt første år som volontør, hans lønn ble doblet året etter Etter tre år, reiste han tilbake til Stockbridge, men dro tilbake til New York senere i sin karriere. Foeld giftet seg med Mary Bryan Stein 2.,desember 1840, to dager etter at han fylte tjue-en, og de fikk sju barn.

Prosjektet lykkes

I 1866 hadde Field fått lagt en ny, mer holdbar kabel. Han brukte Brunels skip SS «Great Eastern». «Great Eastern» var på den tiden det største havgående skip. Hans nye kabel etablerte nesten umiddelbar kommunikasjon på tvers av Atlanterhavet. På sin retur til Newfoundland fikk han reparert kabelen han hadde forsøkt å legge året før, og gjorde den til en backup-kabel.
I 1867 fikk Field en gullmedalje fra den Amerikanske Kongressen og premie på  Verdensutstillingen i Paris for sitt arbeid med den transatlantiske kabel.

De senere år

På 1870-og 80-tallet gikk Field  inn i transportvirksomhet. Han ble president for the New York Elevated Railroad Company i 1877-1880 og samarbeidet med Jay Gould på å utvikle Wabash Railrod. Han eide også  Mail and Expressen New York-avis. Dårlige investeringer fratok  Field hans formue. Han levde beskjedent i løpet av de siste fem årene han levde i hjemstedet Stockbridge, Massachusetts, og døde i 1892  72 år gammel

Minne

Field og hans kone er gravlagt i Stockbridge, Massachusetts i Stockbridge Cenetery i Berkshire County. På hans gravstøtte står, som : CYRUS WEST-FIELD  som med mot, energi og utholdenhet anla  Atlanterhavets Telegrafkabel
Cyrus Field Road, i Irvington, New York, hvor han døde, er oppkalt etter ham.
Frugjølet Rasoverbygg

Frugjølet Rasoverbygg er et 59 meter langt rasoverbygg på tidligere europavei 136 i Rauma kommune i Møre og Romsdal. Det ble erstattet i 1993 av Måndalstunnelen.
Svartor

Utbredelse

Svartor vokser over nesten hele Europa. Det er bare lengst sør og lengst nord at den ikke finnes. I Norge vokser den langs kysten nord til Snåsa i Nord-Trøndelag. På Østlandet nord til Åsnes. Den vokser langs vann og elver og på myr med høyt grunnvann. Svartor er varme- og lyskrevende.

Utseende

Svartor skiller seg fra gråor ved at barken på eldre trær er mørkere og mer oppsprukken. Bladene er blanke, ovale og butte i enden. Som unge er de klebrige. Den blomstrer tidlig. Raklene er ofte sprunget ut før hasselen. Frøene er, som på gråor, plasserte i forvedete hunnrakler som ligner på kongler. De står ofte på treet over vinteren. Frøene, orenøttene, har luftfylte lister som gjør at de flyter godt og kan spres med vann. Svartor kan bli ganske store trær. Under gunstige forhold kan de bli 25 - 30 meter høye. Stammediameteren kan bli 50 - 80 cm. Svartortrær blir sjelden gamle. 100 år er en vanlig alder. Under visse forhold kan de bli 300 år gamle. 
Orerøttene er nitrogenfikserende. Ved hjelp av bakterieknoller kan trærne ta opp fritt nitrogen fra lufta. Den gode tilgangen på nitrogen er trolig årsaken til at or kan felle løv mens de er grønne.

Bruk

Oreved har vært anset som det beste materialet til proteser. Den har også blitt brukt til å lage tresko av. Dette fordi den er lett å bearbeide med skjærejern. I senere tid har oreveden blitt mer allsidig brukt. Blant annet ble den brukt til møbler, panel, elektriske gitarer og kjøkkeninnredning. I styrke og andre mekaniske egenskaper ligner den mye på bartre. Den råtner lett i fuktige miljø, men er godt holdbar i konstrusjoner som er plassert under vann.
Veden har et gyllent preg. Den er lett å farge og blir brukt til å imitere andre treslag som mahogni og palisander.
Oreveden egner seg godt til kjørler for mat og drikke, ettersom den ikke setter smak på matvarer. Av samme grunn blir den også brukt i matboder og spiskammer. 
Å putte blader fra svart- eller gråor i skoene skal lindre sprukken hud og forebygge gnagsår, ifølge et gammelt kjerringråd, samt hjelpe mot svettelukt om man legger bladene i skoene over natt.
Free Pascal

Free Pascal (FPC), tidligere kjent som FPK Pascal er en fri kompilator for Pascal og Objekt Pascal.
I tillegg til sin egen dialekt av Objekt Pascal, støtter den i ulike grader dialektene til flere andre kompilatorer, slik som Turbo Pascal, Delphi og enkelte historiske dialekter for Apple Macintosh.
Siste versjon er 2.6.4, som ble lansert 11. mars 2014.
Idrettsforeningen Hellas

Idrettsforeningen Hellas er et idrettslag fra Drammen. Klubben ble stiftet 28. oktober 1917, og har grupper for friidrett og orientering.
Klubbens hjemmebane er Marienlyst stadion. Der har klubben arrangert hovedmesterskapet i NM i friidrett i 1962 og i 2001. I Strømsåsen har klubben hytta Hellas-hytta som ble oppført i 1947.

Historie

Idrettsforeningen Hellas ble etablert 28. oktober 1917 etter at krefter i Drammens Idrætsforening og Drammens Turnforening tok til orde for å opprette en spesialklubb for friidrett i byen. Svenskfødte Hugo Erichson var blant initiativtakerne og ble foreningens første formann. Johan Støa sikret Hellas' første norgesmesterskap da han vant 10 000 meter under NM i 1924. Støa ble to år senere tildelt Egebergs ærespris, en prestasjon senere også Bjarne Bryntesen oppnådde, etter blant annet NM-gull i tikamp i 1935.
Flest norgesmesterskap for klubben har Bjørn Thorkildsen, som tok fire gull i høyde i perioden 1955–1960.
Hellas tok orientering på programmet i 1939.
Nærings-ph.d.

Nærings-ph.d. er en ordning under divisjon for innovasjon i Norges forskningsråd. Ordningen ble etablert som prøveordning 16. januar 2008. Første ordinære driftsår var 2009.
Nærings-ph.d.-ordningen har som mål å fremme produktive samarbeid mellom næringsliv og akademia, og økt forskerkompetanse i norsk næringsliv. Nærings-ph.d.-kandidater forsker på relevante problemstillinger for bedriften, og får faglig innsikt og veiledning fra et universitet eller en høgskole, i Norge eller i utlandet. Graden tildelt etter et slikt program har de samme kravene til vitenskapelig nivå som andre ph.d.-grader, og etter godkjent disputas tildeles stipendiaten en regulær ph.d.-grad. Danmark har hatt en tilsvarende ordning siden 1970-tallet. Ordningen finansieres av Kunnskapsdepartementet og Nærings- og fiskeridepartementet.
Støtten fra Norges forskningsråd bestemmes i tråd med faste satser, og kan ikke overstige 50% av prosjektets totalkostnader.
Antti Niemi

Karriere

Niemi startet karrieren sin i HJK Helsinki i 1991. Han har også vært i FC København, Rangers FC, Charlton Athletic, Southampton FC og nå Fulham FC.

Landslagskarriere

Niemi debuterte på landslaget i 1994 og la opp på landslaget i 2004. Nå er Boltons Jussi Jääskeläinen førstekeeper på landslaget.
Melanophilharmostes

Utseende

Små (gjerne ca. 4 millimeter), nokså brede, hvelvede, litt matte, brune til svarte biller. De kan rulle seg sammen til en kule, der de brede leggene på mellom- og bakbeina dekker undersiden. Oversiden er fint punktert, med korte, oppstående børster på pronotum og dekkvinger.

Levevis

Billene har blitt funnet mellom løvstrø i skog, mellom termitter og også på savanner. De fleste av artene kan fly.

Utbredelse

Slekten er utbredt i Afrika, fra Burkina Faso i nord til Sør-Afrika i sør.